Diari Oficial de la Generalitat Valenciana


Sumari del DOGV 5359, del 03-10-2006 (2006/11879)

DECRET 135/2006, de 29 de setembre, del Consell, sobre règim transitori d'aplicació per part de les Universitats públiques valencianes de les retribucions addicionals del professorat universitari regulades en el Decret 174/2002, de 15 d'octubre.
-----------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2006/09/29/135/dof/vci/html**

### Dades del document

Número de DOGV
:   5359

Data del DOGV
:   03-10-2006

Secció del DOGV
:   I. DISPOSICIONS GENERALS

Número del document
:   2006/11201


Data del document
:   29-09-2006

Organisme emissor
:   Conselleria d'Empresa, Universitat i Ciència

Tipus de document
:   Decret

Anàlisi jurídica

 Descriptors 

:   * remuneració del treball
    * legislació
    * universitat

DECRET 135/2006, de 29 de setembre, del Consell, sobre règim transitori d'aplicació per part de les Universitats públiques valencianes de les retribucions addicionals del professorat universitari regulades en el Decret 174/2002, de 15 d'octubre. [2006/11371]  
El Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, regula, en allò que fa referència a les retribucions addicionals, la possibilitat que les universitats públiques competència de la Generalitat, en el marc de les seues disponibilitats pressupostàries i del límit del cost de personal autoritzat pel Consell, assignen retribucions addicionals al professorat d'acord amb mèrits de docència, d'investigació i de gestió, acreditats per la Comissió Valenciana d'Acreditació i Avaluació de la Qualitat, i se'n regulen els termes, les condicions, els requisits i les quanties.  
La disposició transitòria sisena de l'esmentat Decret 174/2002, de 15 d'octubre, del Consell, va fixar un període de temps que permetia a les universitats continuar aplicant l'anterior sistema de retribucions addicionals, regulat en l'article 46 de la derogada Llei Orgànica de Reforma Universitària, mentre s'adaptaven al nou sistema d'incentivació del professorat a través de complements retributius addicionals. Este període transitori va ser ampliat fins al 31 de desembre de 2005 pel Decret 100/2004, de 18 de juny, del Consell.  
Transcorregut el període transitori, ha resultat insuficient en el procés d'adaptació de les nostres universitats al nou sistema de retribucions addicionals; per això cal establir un nou termini que els permeta continuar aplicant l'anterior sistema mentre culmina el procés d'adaptació. Este decret es dicta a l'empara del que s'ha disposat en l'article 53 de l'Estatut d'Autonomia de la Comunitat Valenciana i la disposició final tercera de la Llei Orgànica 6/2001, de 21 de desembre, d'Universitats.  
Per tot això, a proposta del conseller d'Empresa, Universitat i Ciència, conforme amb el Consell Jurídic Consultiu de la Comunitat Valenciana i després de la deliberació prèvia del Consell, en la reunió del dia 29 de setembre de 2006,  
DECRETE  
Article únic  
1. Les Universitats públiques valencianes que, amb anterioritat a l'entrada en vigor del Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, tingueren establides retribucions addicionals de les previstes en l'article 46.2 de la derogada Llei Orgànica de Reforma Universitària, podran mantenir-les, si és el cas, fins al 31 de desembre de 2008, sense que la quantia puga superar, de forma individual, el 40% de les retribucions que pels conceptes de sou i complement de destinació els corresponga, i es computarà, si és el cas, en el dit complement, la quantia resultant de l'aplicació del que s'ha disposat en l'article 33.2 de la Llei 31/1990, de 27 de desembre, de Pressupostos Generals de l'Estat per a 1991.  
2. No obstant això, si la quantia resultant de l'aplicació dels criteris establits en el Decret 174/2002, de 15 d'octubre, del Consell, per a les retribucions addicionals resultara superior a la retribució addicional percebuda per un professor de les esmentades universitats com a conseqüència de l'aplicació de l'article 46.2 de la derogada Llei Orgànica de Reforma Universitària, este tindrà dret a renunciar a esta última i acollir-se als dits criteris sol·licitant-ho al Consell de Govern de la Universitat per a la seua proposta d'assignació en els termes establits en el Decret 174/2002, de 15 d'octubre, del Consell.  
Disposicions finals  
Primera   
S'autoritza el conseller d'Empresa, Universitat i Ciència per a dictar les disposicions i els actes necessaris per al desplegament i l'execució del que es disposa en el present decret.  
Segona   
El present decret entrarà en vigor l'endemà de la publicació en el Diari Oficial de la Generalitat, no obstant això, els seus efectes s'entendran referits a l'1 de gener de 2006.  
Valencia, 29 de setembre de 2006  
El president de la Generalitat,  
Francisco Camps Ortiz  
El conseller d'Empresa, Universitat i Ciència,  
Justo Nieto Nieto


Còpia Permalink ELI